hotchpotch/miracl-hf-unified huggingface dataset:
Ilona Punkkinen
Ilona Emilia Punkkinen (o.s. Ranta, s. 28. lokakuuta 1982 Lappeenranta) on suomalainen aita- ja pikajuoksija, jonka seura on Lappeenrannan Urheilu-Miehet. Häntä valmentaa Markus Iitiä. Punkkinen on moninkertainen SM-mitalisti ja arvokisakävijä. Hänen päämatkansa on 400 metrin aitajuoksu, ja sivulajeina hänellä on sadan ja 200 metrin juoksu.
Punkkisen ensimmäinen SM-mitali oli hopeaa 4 × 100 metrin viestissä vuonna 1999 ja hän on sen jälkeen voittanut vuoteen 2010 mennessä jonkin SM-mitalin joka vuosi. Pikaviestissä hän voitti hopeaa myös 2004. Kultaa tuli vuosina 2001, 2002, 2003 ja 2006, pronssia vuonna 2000. Vuosina 1999 ja 2002 tuli pronssia sekä vuonna 2004 kultaa 4 × 400 metrin viestissä.
Henkilökohtaisia SM-mitaleja Punkkinen on voittanut yhdeksän ulkona ja kuusi hallissa. Hän on saanut seitsemän kultaa 400 metrin aitajuoksussa (2001, 2005, 2006, 2007, 2008, 2009 ja 2010). Pronssille hän sijoittui vuosina 2002 ja 2012. SM-halleissa hän on voittanut 300 metrin aitajuoksussa kultaa vuonna 2006 ja 60 metrin juoksussa kaksi kultaa (2007, 2010) ja yhden hopean (2005) sekä 200 metrin juoksussa hopeaa vuonna 2007 ja pronssia vuonna 2001.
Punkkinen kuului Suomen joukkueeseen MM-kisoissa 2005 ja 2007, EM-kisoissa 2006, 2010 ja 2012 sekä EM-hallikisoissa 2007. Ulkoratojen kisoissa 2005, 2006, 2007 ja 2010 Punkkinen juoksi 400 metrin aidat. EM-kisoissa vuonna 2012 hän oli mukana 4x400 metrin viestijoukkueessa sekä 2006 ja 2007 myös pikaviestissä. EM-hallikisoissa Punkkinen juoksi 60 metriä. Kaikissa näissä kilpailuissa hän karsiutui alkuerissä.
Universiadeissa Punkkinen voitti vuonna 2007 kultaa 4 × 100 metrin viestissä. Lisäksi hän sijoittui neljänneksi 400 metrin aitajuoksussa ennätysajallaan 56,48 s, jolla hän on Suomen kaikkien aikojen tilastossa neljännellä sijalla.
Mazie Hirono
Mazie Keiko Hirono (, s. 3. marraskuuta 1947) on Yhdysvaltain demokraattisen puolueen poliitikko ja 3. tammikuuta 2013 alkaen Havaijin edustaja Yhdysvaltain senaatissa. Hän toimi aiemmin vuodesta 2007 Yhdysvaltain edustajainhuoneen jäsenenä Havaijin toisesta vaalipiiristä.
Hirono syntyi Fukushimassa, Japanissa, mutta muutti äitinsä kanssa Yhdysvaltoihin vuonna 1955. Hän kasvoi siitä lähtien Honolulussa ja valmistui juristiksi. Hän oli vuonna 2002 Linda Linglen vastaehdokkaana Havaijin osavaltion kuvernöörinvaaleissa, mutta hävisi. Hän on entinen varakuvernööri.
Yhdessä Hank Johnsonin kanssa Mazie Hirono on kongressin historian ensimmäinen buddhalainen jäsen.
Petollinen on ihmissydän
Petollinen on ihmissydän () on vuonna 2004 ilmestynyt draamaelokuva, jonka on käsikirjoittanut ja ohjannut Asia Argento.
Elokuva perustuu JT LeRoyn samannimiseen kirjaan.
Alf
Alf on yhdysvaltalainen NBC:n tuottama tilannekomediasarja, jota valmistettiin vuosien 1986–1990 aikana. Sarjaa tehtiin neljä tuotantokautta, jotka kattoivat 102 jaksoa.
Sarja kertoo Melmac-nimiseltä planeetalta kotoisin olevasta Alf-nimisestä avaruusoliosta, joka törmää avaruusaluksellaan Tannerien perheen autotallin kattoon. Hän tutustuu Tannerien perheeseen ja jää asumaan heidän luokseen. Perhe joutuu piilottelemaan Alfia uteliailta sivullisilta. Hän pitää ruoasta, oluesta ja erityisesti kissoista.
Nimi ALF tulee sanoista Alien Life Form. Alfin nimi Melmac-planeetalla oli Gordon Shumway. Alfilla tiedetään olleen tyttöystävä nimeltä Rhonda.
Sarjaa on esitetty Suomessa MTV3:lla ensi kerran 1980-luvun lopussa ja myöhemmin Kolmoskanavalla. Uusintana sarjaa esitettiin vuosina 1996–1997 MTV3-kanavalla. Toinen uusintakierros alkoi MTV3-kanavalla joulukuussa 2008.
MTV3-komedia kanava aloitti sarjan uusinnat keväällä 2011.
Samaan sarjaan liittyen on tehty elokuvia, piirrossarjoja sekä sarjakuvalehti, jota julkaistiin Suomessakin 1980- ja 1990-luvuilla.
Suomalainen kuvataiteilija Kasitonni on tehnyt lapsuusmuistojensa pohjalta Alf-veistoksia, joista yksi on "Yo Tanner!".
Hautes-Pyrénées
Hautes-Pyrénées (oksitaaniksi "Nauts Pirenèus / Hauts Pirenèus") on Ranskan departementti numero 65 ja se sijaitsee Pyreneitten vuoriston pohjoispuolella Ranskan lounaisosassa. Hautes-Pyrénées on yksi Midi-Pyrénées'n provinssin departementeista.
Departementin hallintopaikka on Tarbes, paikallishallintokaupunkeja ovat Argelès-Gazost ja Bagnères-de-Bigorre. Vuonna 2006 Hautes-Pyrénées'ssa asui 227 732 asukasta ja väestötiheys oli 51,0 asukasta neliökilometrillä. Pinta-alaa departementilla on 4 464 neliökilometriä.
Departementti oli muinoin osa Bigorrea, aikanaan itsenäistä kreivikuntaa, mutta myöhemmin osa Gascognen provinssia. Suurin osa alueesta päätyi englantilaisten haltuun Ranskan ja Englannin solmittua Brétignyn sopimuksen vuonna 1360.
Maisema Hautes-Pyrénées'n departementissa on vuoristoista ja maanviljelysvaltaista, jossa on kyliä, maatiloja, peltoja, ylängöillä sijaitsevia laitumia sekä tuulisia vuoristoteitä. Ranskan ja Espanjan välisellä rajalla on vuori nimeltä Monte Perdido (). Vuoren korkein huippu on tosin Espanjan puolella.
Paholaiset
Paholaiset ("The Devils") on vuonna 1971 ensi-iltansa saanut Ken Russellin ohjaama elokuva. Se perustuu Aldous Huxleyn kirjaan "The Devils of Loudun" vuodelta 1952 ja John Whitingin siitä sovittamaan näytelmään "The Devils" vuodelta 1960.
Valtion elokuvatarkastamo kielsi elokuvan heti vuonna 1971 antamalla sille ikärajan KK (Kokonaan Kielletty). Elokuvaa ei täten saanut laillisesti Suomessa esittää eikä levittää. Perusteena elokuvatarkastamo käytti lausetta: ”Elokuva on raaistava ja omiaan vaikuttamaan mielenterveyttä vahingoittavasti”. Päätöksestä tehdyt valitukset kaatuivat; mukaan lukien Korkeimpaan hallinto-oikeuteen tehty valitus. Uusintatarkastuksessa videolevitystä varten vuonna 1985 elokuvatarkastamo päätyi edelleen samaan ikärajaan. Täyskielto raukesi vasta vuonna 1.1.2001 kuvaohjelmien tarkastusta koskevan lakimuutoksen yhteydessä.
Kemin Palloseura
Kemin Palloseura (KePS) on kemiläinen vuonna 1932 perustettu jalkapalloseura. Nykyään seuralla on lähinnä junioritoimintaa, sillä sen edustusjoukkue yhdistettiin Visan Pallon ja Kemin Pallotoverit -85:n kanssa vuonna 1999 perustettuun jalkapalloilun erikoisseuraan PS Kemi Kings. KePS pelasi jalkapallon SM-sarjassa vuosina 1984–1989 ja saavutti SM-pronssia vuonna 1985. Vuonna 1986 seura pelasi Suomen cupin loppuottelussa häviten sen Rovaniemen Palloseuralle.
Kaudella 1984 joukkueessa pelasi englantilainen John Crabbe.
Jääpallon SM-sarjassa joukkue pelasi kaudella 1978−1979.
Saône-et-Loire
Saône-et-Loire on Ranskan departementti numero 71. Se sijaitsee maan itäosassa, Loiren ja Rhônen sivujoen Saônen välissä, mistä se on saanut nimensäkin. Departementti on pinta-alaltaan 8 575 neliökilometriä, ja vuonna 2011 siellä oli 555 999 asukasta.
Departementin pääkaupunki on Mâcon.
Haute-Vienne
Haute-Vienne on Ranskan departementti numero 87. Se sijaitsee maan keskiosassa, Viennejoen yläjuoksulla, mistä se on saanut nimensäkin. Departementti on pinta-alaltaan 5 520 neliökilometriä, ja vuonna 2011 siellä oli noin 364 000 asukasta.
Departementin pääkaupunki ja ainoa yli 50 000 asukkaan kaupunki on Limoges.
Kath Soucie
Katherine Soucie (s. 18. marraskuuta 1953 New York, New York) on yhdysvaltalainen ääninäyttelijä. Hänet tunnetaan parhaiten ääniroolistaan Vilinä ja Lillinä animaatiosarjassa Ipanat.
Soucie opiskeli näyttelemistä kaksi vuotta American Academy of Dramatic Artsissa New Yorkissa, jossa hän myös aloitti uransa näyttelijänä teatterinäytelmissä ennen siirtymistään ääninäyttelijäksi.
Opiskelunsa aikana Soucie tapasi näyttelijän, joka työskenteli useimmiten ääninäyttelijänä. Hän oli mukana erityisesti mainoksissa ja kutsui Soucien tekemään ääniä hänen kampanjaansa. Myöhemmin Soucie muutti Los Angelesiin agenttinsa kutsusta, joka oli myös muuttanut aikaisemmin New Yorkista. Soucie työskenteli hivenen televisiossa, jonka jälkeen hän sattui vahingossa päätymään animaatioiden pariin. Lopulta valinta osoittautui Soucien kannalta täydelliseksi, koska hän halusi jo alkuvaiheessa tulla näyttelijäksi ja naurattaa ihmisiä.
Soucien ensimmäinen äänirooli oli animaatiosarjassa Rambo ja vapauden voimat vuonna 1986, jolloin hän oli kolmen naishahmon ääninä., jonka jälkeen hän on esiintynyt yli 200 animaatiossa. Listaan mahtuu sarjoja ja elokuvia kuten Smurffit, Haamujengi, Pilipalipilotit, Kaunotar ja hirviö, Tiny Toons, Varjoankka, Aladdin, Gargoyles, Jimi Matala, Prätkähiiret, The Mask ja Ystäväni Tiikeri & Nalle Puh. Tämän myötä Soucie on yksi tunnetuimpia ääninäyttelijöitä ja on myös ääninäytellyt 1990-luvulta lähtien myös videopeleissä, kuten Final Fantasy X-2, Full Throttle ja .
Hän on maininnut Frank Welkerin olevan hänen esikuvansa ääninäyttelijänä.
Purjekala
Purjekala ("Istiophorus platypterus") on Tyynellämerellä ja Intian valtamerellä elävä ahvenkala. Purjekala on nimensä mukaan isoeväinen kala, joka on erittäin voimakas. Kalan pituus on täysikasvuisena 2,5–3 m sarvekkaasta nokasta pyrstöön saakka. Täysi-ikäisen kalan massa on 45–55 kg. Suurin julkaistu pyydystetyn purjekalan massa on ollut 100 kg.
Purjekala saalistaa noin puolimetristä nokkaansa käyttäen. Nokassa olevat pienet imukupit ovat erittäin voimakkaita. Tämän vuoksi muun muassa Meksikossa yleinen tapa pyydystää purjekalaa on kiinnittää punottu köyden pätkä (noin 30 cm) veneen perässä vedettävän siiman päähän ja hakata sen punokset auki siten, että se muistuttaa mustekalaa. Tähän purjekala käy kiinni ja nokan imukupit kiinnittyvät niin kovasti punosköyden säikeisiin, että kala joko tulee veneeseen tai siima katkeaa. Koukkua ei tässä kalastuksessa tarvita lainkaan.
Miset
Miset Oy on Mikkelin seudun elinkeinoyhtiö. Yhtiön omistajia ovat Mikkelin seudun seitsemän kuntaa, Mikkeli, Kangasniemi, Ristiina, Puumala, Hirvensalmi, Pertunmaa ja Mäntyharju.
Douglas A-20 Havoc
Douglas A-20 Havoc (tehtaan nimitys DB-7, RAF:issa Boston tai Havok, yöhävittäjänä USAF:ssa P-70) oli Douglasin vuosina 1939–1944 valmistama kaksimoottorinen lentokone, jota käytettiin sekä kevyenä pommikoneena että yöhävittäjänä. Konetyyppi oli etenkin USAAFin, RAFin ja Neuvostoliiton ilmavoimien käytössä. Koneita myytiin myös muun muassa Ranskaan, Hollantiin ja Australiaan. Konetta rakennettiin yli 7 400 kappaletta, näistä 380 lisenssillä Boeingin tehtailla.
Vaikka Havoc ei ollut nopeimpia (huippunopeus 546 km/h), eikä sen toimintamatka ollut pisimpiä (kantama 1 754 km eli 1 090 mailia normaalilla pommikuormalla), se oli paljon käytetty hyvän ketteryytensä johdosta. Ketteryys oli edullinen ominaisuus, mikä korostui erityisesti maataistelutoiminnassa. Konetta voitaneen luonnehtia omalla kehitys- ja käyttökaudellaan keskiraskaana, sillä sen maksimi pommilasti oli 1 814 kg eli 4 000 paunaa (lbs.). Douglas A-20 Havoc:n ampuma-aseistus oli järeätä luokkaa, sillä siinä oli 6 kpl eteenpäin ampuvia 12,7 mm konekiväärejä kiinteästi koneen keulaan asennettuina, sekä lisäksi puolustusta varten 3 kpl erillisissä ampumoissa. Ylätorniin oli sijoitettu 2 kpl 12,7 mm kk:ja sekä ala-ampumoon yksi konekivääri samaa kaliiperia.
Myöhemmin kehiteltiin vuoteen 1972 palvellut (ANG, lentävä Kansalliskaarti USA:ssa) paljolti Havocin konstruktioon pohjautunut A-26 Invader.
Nord Streamin läheltä Suomenlahdelta löytyi Neuvostoliiton ilmavoimien tunnuksilla varustetun koneen hylky. Kone tiettävästi ammuttiin alas sen hyökätessä saksalaista rahtilaivaa vastaan.
Japanin naisten jalkapallomaajoukkue
Japanin naisten jalkapallomaajoukkue edustaa Japania naisten jalkapallon kansainvälisissä otteluissa. Se on ollut mukana neljissä olympiakisoissa ja kuusissa MM-kisoissa. Ainoat mitalinsa joukkue on saavuttanut 2010-luvulla: MM-kultaa 2011, olympiahopeaa 2012 ja MM-hopeaa 2015.
Vuosien 1991, 1999, 2003 ja 2007 MM-kisoissa Japanin pelit päättyivät alkulohkon jälkeen. Vuoden 1995 MM-kisoissa se hävisi puolivälierissä Yhdysvalloille 0–4. Atlantan 1996 ja Ateenan 2004 olympialaisissa se sijoittui seitsemänneksi. Pekingin 2008 olympialaisissa se pääsi neljän joukkueen alkulohkostaan jatkoon oltuaan omissa lohkoissaan kolmanneksi sijoittuneista paras, voitti puolivälierissä emäntämaan Kiinan 2–0 sekä hävisi välierissä Yhdysvalloille 2–4 ja pronssiottelussa Saksalle 0–2. Täten Japani sijoittui turnauksessa neljänneksi.
Vuoden 2007 MM-kisoissa Kiinassa Japani pelasi alkulohkossaan Englannin kanssa tasapelin 2–2, voitti Argentiinan 1–0 ja hävisi Saksalle 0–2. Se sijoittui alkulohkossa kolmanneksi eikä selviytynyt puolivälieriin. Hiroshi Ohashin valmentaman joukkueen maalintekijät olivat Aya Miyama (2 maalia) ja Yuki Nagasato (1 maali). Joukkueen kapteeni oli Hiromi Isozaki.
Vuoden 2011 MM-kisoissa Saksassa Japani voitti alkulohkossaan Uuden-Seelannin maalein 2–1 ja Meksikon 4–0 sekä hävisi Englannille 0–2. Joukkueen kapteeni Homare Sawa teki Meksiko-ottelussa hattutempun. Puolivälierissä Japani voitti yllättäen emäntämaa Saksan 1–0 Karina Maruyaman tekemällä jatkoaikamaalilla. Välierissä Japani voitti Ruotsin 3–1. MM-finaalissa Japani voitti Yhdysvallat rangaistuspotkukilpailussa maalein 3–1. Varsinainen peliaika päättyi 1–1, ja ottelun 117. minuutilla kisojen parhaaksi pelaajaksi valittu ja maalikuninkuuden voittanut Homare Sawa tasoitti pelin 2–2:een. Maailmanmestarijoukkueen valmentaja oli Norio Sasaki.
Vuoden 2015 MM-kisoissa Japani selviytyi loppuotteluun voittamalla kaikki sitä edeltävät ottelunsa yhden maalin erolla. Alkulohkossa se voitti Sveitsin 1–0, Kamerunin 2–1 ja Ecuadorin 1–0. Japani voitti neljännesvälierässä Alankomaat 2–1, puolivälierässä Australian 1–0 sekä välierässä Englannin 2–1. Loppuottelussa Japanin vastustaja Yhdysvallat teki jo 16 ensimmäisen minuutin aikana neljä maalia, ja Japani hävisi lopulta ottelun maalein 2–5 ja saavutti kisoissa hopeaa. Joukkueen valmentajana toimi edelleen Norio Sasaki.
Lontoon 2012 olympialaisten alkulohkossa Japani voitti Kanadan 2–1 sekä pelasi maalittoman tasapelin Ruotsin ja Etelä-Afrikan kanssa. Puolivälierissä Japani voitti Brasilian 2–0 ja välierissä Ranskan 2–1. Loppuottelussa Japani hävisi Yhdysvalloille 1–2 ja saavutti hopeaa. Japanin paras maalintekijä oli Yūki Ōgimi (ent. Nagasato), joka teki maalin niin puolivälierässä, välierässä kuin loppuottelussakin. Joukkueen kapteeni oli Aya Miyama ja valmentaja Norio Sasaki.
Aasian-mestaruuskilpailun Japani voitti vuonna 2014. Loppuottelussa Japani voitti Australian 1-0.
Maalivahdit:
Puolustajat:
Keskikenttäpelaajat:
Hyökkääjät:
Valmentaja: Norio Sasaki
Maalivahdit:
Puolustajat:
Keskikenttäpelaajat:
Hyökkääjät:
Valmentaja: Norio Sasaki
Grossmünster
Grossmünster on evankelis-reformoitu kirkko Sveitsin väkirikkaimman kaupungin Zürichin vanhassakaupungissa. Se kuuluu yhdessä Fraumünsterin ja St. Peter-Kirchen kanssa Zürichin merkittävimpiin kirkkoihin. Kirkon 62 metrin korkeuteen yltävät kaksoistornit toimivat myös huomattavina maamerkkeinä kaupungissa. Kirkkorakennus edustaa enimmäkseen romaanista arkkitehtuuria, mutta siinä on myös goottilaisia piirteitä.
Kirkon rakennustyöt käynnistettiin 1000-luvun loppupuolella ja ne saatiin valmiksii vuoden 1230 tienoilla. Kirkko pyhitettiin Felixille, Regulalle ja Exuperantiukselle – Zürichin suojeluspyhimyksille. Sveitsin ensimmäinen uskonpuhdistaja Ulrich Zwingli saarnasi kirkossa 12 vuoden ajan. Vuonna 1524 Zwingli määräsi kirkosta poistettavaksi alttarimaalaukset ja kalleudet.
Vuonna 1763 tulipalo turmeli Grossmünsteriä. Muun muassa kirkon tornit tuhoutuivat. Alun perin romaanista arkkitehtuuria edustanut kirkko sai goottilaisia piirteitä, kun osa kirkosta uudelleenrakennettiin goottilaiseen tyyliin. Tulipalon jälkeen kirkkoon tuotiin myös barokkikoristeita, mutta kirkon interiööri myöhemmin muutettiin takaisin edustamaan askeettisempaa romaanista tyyliä.
Lasimaalausta opiskellut saksalainen nykytaiteilija Sigmar Polke on maalannut kirkkoon suuren lasimaalauksen.
McDonnell Douglas A-12 Avenger II
A-12 Avenger II ("kostaja") oli McDonnell Douglasin ja General Dynamicsin yhteistyössä tekemä suunnitelma uudesta laivastokäyttöön tarkoitetusta rynnäkkökoneesta. Koneesta suunniteltiin A-6 Intruder-koneiden korvaajaa. Koneen oli määrä olla "lentävä siipi"-mallinen häivelentokone. Nimi viittaa toisen maailmansodan aikaiseen Grumman TBF Avenger-koneeseen.
Konetyypistä ei koskaan valmistunut edes prototyyppiä, ainoastaan ulkoasumalli. Tuotantokustannukset uhkasivat nousta pilviin, ja hinta-arvion ollessa 165 miljoonaa dollaria konetta kohden (1991), puolustusministeri Dick Cheney perui hankkeen.
Perumisen seurauksena McDonnell Douglas/GD nostivat puolustusministeriötä vastaan kanteen. Kesäkuussa 2009 oikeus päätti, että laivastolla oli oikeus perua hanke. GD ja McDonnell Douglasin ostanut Boeing velvoitettiin lähes 3 miljardin dollarin oikeudenkäynti- ja muihin korvauksiin.
A-12-koneiden suunnitellut ominaisuudet:Suorituskyky
Sinijalkasuula
Sinijalkasuula ("Sula nebouxii") on pitkäsiipinen suulien heimoon kuuluva merilintulaji.
Sinijalkasuula on rakenteeltaan muita suulalajeja hieman kevyempi ja sillä on pitkä, suippeneva pyrstö ja pitkä, suippo nokka. Sukupuolet ovat samannäköiset. Linnun selkäpuoli, on ruskea. Nokka ja silmänympärykset ovat sinertäväntummanharmaat. Pää on vaalea ja siinä on ruskeita raitoja. Vatsapuoli on vaalea. Nuoren linnun pää on ruskeampi kuin vanhempien lajitovereiden. Linnun keskipituus on noin 80 cm täysikasvuisena. Linnun tunnistaa helposti sinisistä räpyläjaloista.
Laji pesii trooppisilla ja subtrooppisilla saarilla Meksikon ja Etelä-Amerikan Tyynen valtameren puoleisella rannikolla Peruun saakka, sekä Galápagossaarilla.
Sinijalkasuulat syövät lähes yksinomaan kalaa.
Laji pesii yhdyskunnissa, mielellään eristyneillä saarilla. Sinisiä räpylöitä näytellään soidinmenoissa ja niitä käytetään hyväksi myös munien hautomisessa. Lintu pesii lähes paljaalle maalle, eikä pesäkuopassa ole juurikaan muuta ainesta.
Keraaminen laatta
Keraaminen laatta on kova pinnoitemateriaali, jota käytetään muun muassa lattioiden ja seinien verhouksena. Keraamisen laatan etuja ovat helppohoitoisuus, pinnan kestävyys sekä lämmön- ja kosteudensietokyky. Kuumuudenkestävyys tekee siitä sopivan materiaalin jopa avaruussukkulan alapinnan lämpökilpeen.
Keraamisia laattoja valmistetaan lukuisia eri tyyppejä, muotoja ja kokoja. Laattatyypit poikkeavat esimerkiksi pinnan mukaan: pinta voi olla lasitettu, tiivis tai huokoinen. Suorien laattojen lisäksi valmistetaan erityyppisiä reunalaattoja, profiililaattoja ja pyöristettyjä laattoja. Erikoistuotteina valmistetaan esimerkiksi hapon- tai tulenkestäviä, ja sähköä johtavia laattoja. Laatan pinta vaihtelee ominaisuuksiltaan esimerkiksi lasituksen tai polttoasteen mukaan. Mahdollinen lasitustapa ja lasituksen paksuus vaikuttavat laatan kulutuskestävyyteen.
Keraamisia laattoja käytetään usein kylpyhuoneiden ja muiden märkätilojen verhouksessa.
Keraaminen laatta valmistetaan polttamalla. Tärkeimmät raaka-aineet ovat savi, kvartsi ja maasälpä, lisäksi käytetään muun muassa talkkia, wollastoniittia, kaliittia sekä dolomiittia Tuotteen ominaisuuksia voidaan määrittää massan ainesosilla, lisäämällä poltettavaan massaan erityyppisiä lisäaineita ja eri polttotavoilla. Polttamalla laatta sintrautumislämpötilaan asti saadaan tiivis ja vähän vettä imevä laatta.
Laatat jaetaan valmistustekniikan mukaan kuivapuristettuihin, märkäpuristettuihin ja valettuihin laattoihin. Lasituksen avulla laatan pinta saadaan tiiviiksi, kulutusta kestäväksi ja helppohoitoiseksi. Lasite voi olla värillistä tai väritöntä. Lopputuloksena saatava pinta voi olla matta, puolikiiltävä tai kiiltävä, ja väri tasainen tai kirjava. Lasituksen pinta voi olla tasainen tai poltossa halkeillut. Silkkipainannan tai siirtokuvien avulla lasitukseen voidaan saada monimutkaisiakin kuvioita.
Kaakelilaatta on kuivapuristamalla valmistettu lasitettu laatta, jota käytetään lähinnä seinälaatoituksissa.
Klinkkerilaatta on kaakelilaattaa tiiviimpi, lasitettu tai lasittamaton laatta. Laatan pinta voi olla sileä, karhea, uritettu tai kohokuvioitu. Klinkkerilaatat valmistetaan kuivapuristamalla, ja ne ovat yleensä kaakelilaattoja mittatarkempia, paremmin kulutusta kestäviä, ja esimerkiksi pakkasenkestäviä.
Mosaiikkilaatta on pienikokoinen kaakeli- tai klinkkerilaatta, joka toimitetaan valmiiksi tukipaperiin tai -verkkoon kiinnitettynä ryhmänä.
Keraaminen tiililaatta on huokoinen laatta, joka voi olla myös reiällinen. Huokoisteena käytetään esimerkiksi sahanpurua.
Klinkkeri
Klinkkeri tai sementtiklinkkeri on sementin valmistuksessa tarvittava osa-aine, joka koostuu pääasiassa hapesta (O), piistä (Si), alumiinista (Al), raudasta (Fe) ja kalsiumista (Ca). Sen koostumuksella ja jauhatushienoudella voidaan säädellä sementin ominaisuuksia. Myös päämineraalien aliitti (CS), beliitti (CS), aluminaatti (CA) ja ferriitti (CAF) keskinäisiä suhteita muuttamalla voidaan vaikuttaa sementin ominaisuuksiin.
Klinkkerin pääraaka-aine on kalkkikivi, jonka pääosana on kalsiumkarbonaatti (CaCO). Kalkkikivilouhoksen sivutuotteena syntyvistä kivistä ja muun teollisuuden sivutuotteista saadaan sementin valmistuksessa tarvittavia osa-aineita, kuten piioksidia (SiO), rautaoksidia (FeO) ja alumiinioksidia (AlO). Louhitut kiviainekset murskataan ja niiden kemiallisten koostumusten perusteella määritetään syöttösuhteet. Kiviaines syötetään raakajauhemyllyyn, jossa se jauhetaan hienoksi. Raakajauhe syötetään esilämmitysjärjestelmään, jossa jauhe kuumenee. Tämän jälkeen se pudotetaan kiertouuniin, jossa se poltetaan noin 1400 °C:n lämpötilassa. Kalkki-, pii-, alumiini- ja rautayhdisteet reagoivat kalsiumyhdisteiksi ja sintraantuvat sementtiklinkkeriksi. Uunin kierron loppupäässä sementtiklinkkeri jäähdytetään nopeasti noin 200 °C:seen.
Saana (laulaja)
Saana (oik. Sari Matala, s. 17. kesäkuuta 1973 Simo) on suomalainen laulaja, joka tuli tunnetuksi päästyään Ponnahdus Pinnalle -kilpailun finaaliin vuonna 1993. Vuonna 1995 Saana osallistui Seinäjoen Tangomarkkinoille sijoittuen toiseksi. Saana on osallistunut Syksyn Sävel -laulukilpailuun vuonna 2000 kappaleella Läpi Tähtisumujen ja vuonna 2001 kappaleella Muistatko, jolloin hän sijoittui kolmanneksi. Vuonna 2002 Saana osallistui Suomen Euroviisukarsintoihin My special one -kappaleella.
Saana on tehnyt lauluja myös muille artisteille.
Jukka Ruusumaa
Jukka Tapani Ruusumaa (s. 28. lokakuuta 1962 Huittinen) on muusikko ja laulaja, joka toimi kosketinsoittajana Kasimir-orkesterissa. Vuonna 1994 hän voitti Ykköstähti-kisan. Vuonna 1999 hän yritti Syksyn sävel -kilpailuun, mutta karsiutui siitä.
Jorma Muurinen (pilapiirtäjä)
Jorma Muurinen, taiteilijanimeltään Poonah (s. 1943 Uusikirkko) on suomalainen pilapiirtäjä. Muurinen aloitti työt käsinlatojana kotkalaisessa Eteenpäin-lehdessä vuonna 1962, mutta alkoi pian myös piirtää samaan lehteen. Hän siirtyi latojaksi ja piirtäjäksi Kouvolan Sanomiin vuonna 1967 ja päätoimiseksi piirtäjäksi vuonna 1975. Muurisen piirroksia on julkaistu myös Kymen Sanomissa, Etelä-Saimaassa ja Hämeen Sanomissa.
Viikko-Eteenpäin
Viikko-Eteenpäin oli vuonna 1905 perustetun, Kotkassa ilmestyneen Eteenpäin-lehden jatkaja. Kun Eteenpäin yhdistyi vuonna 1989 toisen kotkalaisen sanomalehden, Etelä-Suomen kanssa, fuusiossa syntyivät alueen suurlehdeksi noussut Kotkan Sanomat (myöh. Kymen Sanomat) ja Viikko-Eteenpäin, joka jatkoi Eteenpäin-lehden sosiaalidemokraattista kantaa. Lehti lopetettiin vuonna 2011.
Viikko-Eteenpäin ilmestyi kerran viikossa torstaisin ja sitä julkaisi Kymen Viikkolehti Oy. Lehden ensimmäinen päätoimittaja oli vuosina 1989-1993 Risto Tuominen. Viimeinen päätoimittaja oli Reijo Hämäläinen. Viikko-Eteenpäin levikki oli viime vaiheissa 5 435 (2007) ja levikkialue Kymenlaakso. Lehden aiheita olivat politiikka ja paikalliskulttuuri.
SDP:n puoluehallitus päätti kesäkuussa 2011 keskittää puolueen viestintätuen pää-äänenkannattajansa Uutispäivä Demarin kehittämiseen. Päätös johti maakunnissa ilmestyvien aluelehtien tukien heikkenemiseen, mikä heikensi Viikko-Eteenpäin-lehden taloutta huomattavasti. Kymen Viikkolehti Oy:n hallitus päättikin lehden ilmestymisen lopettamisesta kokouksessaan 20. kesäkuuta 2011. Viikko-Eteenpäin viimeinen numero ilmestyi vuoden 2011 lopussa.
Lopettamisen taustalla oli varsinaisesti puolueiden viestintätuen supistaminen sekä se että uuden lainsäädännön mukaan puolue voi käyttää viestintätukea vapaasti erilaisiin viestintämuotoihin, kun aiemmin vuoteen 2008 saakka kyse oli suoraan lehdille maksetusta lehdistötuesta.
Viimeinen savotta
Viimeinen savotta voi tarkoitta seuraavia:
Linda Sánchez
Linda T. Sánchez (s. 28. tammikuuta 1969) on yhdysvaltalainen demokraattisen puolueen poliitikko.
Sánchez syntyi Orangessa, Kaliforniassa meksikolaisten maahanmuuttajavanhempien seitsemästä lapsesta kuudenneksi. Hän valmistui Kalifornian yliopistosta juristiksi saatuaan jo vuonna 1991 oppiarvon pääaineenaan espanjan kieli.
Sánchez on edustanut vuodesta 2003 Kalifornian 39. vaalipiiriä Yhdysvaltain edustajainhuoneessa. Hänen asemansa on sikäli historiallinen, että hän ja Loretta Sanchez ovat ensimmäiset yhtäaikaisesti kongressissa istuvat siskokset.
Ralph Hall
Ralph Moody Hall (s. 3. toukokuuta 1923) on yhdysvaltalainen poliitikko.
Hall syntyi Faten pikkukaupungissa Texasissa ja valmistui Rockwall High Schoolista 1941. Hän on toisen maailmansodan veteraani ja koulutukseltaan lakimies.
Hall pääsi Texasin osavaltionsenaattiin 1962 ja aloitti vuonna 1981 liittovaltion edustajainhuoneessa Texasin neljännestä vaalipiiristä Ray Robertsin seuraajana. Hän tuli valituksi demokraattisesta puolueesta ja on istunut edustajainhuoneessa yhtämittaisesti siitä lähtien.
Hall oli pitkään edustajainhuoneen konservatiivisimpia demokraatteja ja siirtyikin vuonna 2004 republikaaneihin. 91 -vuoden iässä hän oli vanhin edustajahuoneen jäsen ikinä. Hän istui edustajainhuoneessa vuoteen 2015 saakka.
Hall oli naimisissa Mary Ellen Murphyn kanssa vuodesta 1944 tämän kuolemaan vuonna 2008. Heillä on kolme poikaa.
6. SS-panssariarmeija
6. SS-panssariarmeija () oli Saksan maavoimien yhtymä toisessa maailmansodassa.
Armeijaa ei nimitetty SS:n kuuluvaksi ennen Ardennien taistelua. SS-nimitys tuli kuitenkin yleiseen käyttöön myös tuota ajanjaksoa koskevaksi toisen maailmansodan jälkeen. Lähdekirjallisuudessa saatetaan puhua pelkästään 6. panssariarmeijasta.
6. panssariarmeija perustettiin 14. syyskuuta 1944 annetulla OKW:n käskyllä (OKW/WFST/Op (H)West Nr. 0011235/44 g.Kdos vom 14.9.1944), jossa määrättiin kokoonpanoksi ohje K.St.N 11 täydennettynä tiedustelupataljoonalla. Perustajaksi määrättiin Wehrkreis III ja paikaksi Maulbronn.
Armeijaan kuuluivat 16. joulukuuta 1944 I ja II SS-panssariarmeijakunta sekä LXVI armeijakunta, mutta jo kuukauden lopulla II SS-panssariarmeijakunta oli korvattu 12. kansankrenatööridivisioonalla. Se osallistui taisteluihin länsirintamalla muun muassa Ardennien taisteluun ja 21. tammikuuta 1945 alkaen Unkarissa.
Maaliskuussa 1945 armeija käynnisti Unkarissa operaatio Frühlingserwachenin, joka oli saksalaisten hyökkäys puna-armeijaa vastaan Balatonjärvellä. Tavoitteet olivat korkealla, mutta alkuhämmästyksestä selvinnyt puna-armeija käynnisti vastahyökkäyksen, joka aiheutti panssariarmeijalle suuria tappioita ja ajoi sen pois Unkarista aina Wieniin saakka. Se siirrettiin osaksi SS-joukkoja hiukan ennen sodan päättymistä 2. huhtikuuta 1945. Huhtikuussa 1945 armeija puolusti Wieniä puna-armeijan hyökkäystä vastaan.
Sodan päättyessä 8. toukokuuta 6. SS-panssariarmeija oli Itävallassa, Linzin ja Wienin välisellä alueella. Sen jäänteet antautuivat yhdysvaltalaisille joukoille Ennsissä Steyrissä 9. toukokuuta 1945.
6. SS-panssariarmeijan komentajana oli sen perustamisesta loppuun asti kenraalieversti Josef ”Sepp” Dietrich.
Territoire de Belfort
Territoire de Belfort (ranskaksi virallisesti "Département du Territoire de Belfort") on Ranskan departementti numero 90. Se sijaitsee Franche-Comtén alueella, maan itärajalla, Vogeesien vuoriston ja Juravuoriston välissä. Departementti on pinta-alaltaan vain 609 neliökilometriä, ja vuonna 2011 siellä oli noin 143 348 asukasta.
Departementin pääkaupunki on Belfort. Departementin pienen koon vuoksi se muodostaa yhden ainoan arrondissementin. Alueella on 15 kantonia, jotka jakautuvat edelleen 102 kuntaan.
Vuoteen 1871 Belfortin seutu muodosti Elsassin alueeseen kuuluvan Haut-Rhinin departementin lounaisimman osan. Ranskan–Preussin sodan jälkeen saksankielinen osa Elsassia liitettiin Saksan keisarikuntaan. Belfortin kaupungin sodassa osoittaman urheuden ja sen väestön ranskankielisyyden vuoksi Belfort ympäristöineen jätettiin kuitenkin Ranskalle ja siitä muodostettiin erityishallintoalue. Tässä tilapäiseksi tarkoitetussa järjestelyssä Belfortin arrondissementiksi kutsutun alueen katsottiin virallisesti yhä kuuluvan Haut-Rhinin departementtiin. Ensimmäisen maailmansodan jälkeen Elsass-Lothringen palautui Ranskalle, mutta Belfortin aluetta ei liitettykään takaisin Haut-Rhinin departementtiin, vaan vuonna 1922 siitä muodostettiin virallisesti oma departementtinsa nimellä "Territoire de Belfort". Kun Ranska toisen maailmansodan jälkeen jaettiin hallintoalueisiin, Belfortin departementti liitettiin Franche-Comtéhen eikä Elsassiin, johon se historiallisesti oikeastaan kuuluisi.
Hell’s Kitchen
Hell’s Kitchen voi tarkoittaa ainakin seuraavia:
Charles Durning
Charles Durning (28. helmikuuta 1923 – 24. joulukuuta 2012 Highland Falls, Yhdysvallat) oli yhdysvaltalainen näyttelijä.
Ennen näyttelemistä Durning opiskeli klassista tanssia ja toimi tanssinopettajana. Toisessa maailmansodassa hän palveli Yhdysvaltain 1. jalkaväkidivisioonassa (joka tunnetaan myös nimellä "The Big Red One") ja osallistui muun muassa Normandian maihinnousuun 6. kesäkuuta 1944. Hän haavoittui sodan aikana kolmesti ja hänet palkittiin useilla mitaleilla.
Näyttelijänuransa Durning aloitti teatterissa. Hän näytteli yli 30 näytelmässä ja voitti Tonyn Broadway-tuotannosta "Kissa kuumalla katolla" vuonna 1990.
Hän aloitti uransa televisiossa 1963. Durning näytteli pääsääntöisesti sivurooleja lähes 200 elokuvassa ja televisiosarjassa. Mel Brooksin elokuvassa "Ollako vai eikö olla – siinä leffa!" (1983) hän näyttelee eversti ”Keskitysleiri” Erhardtia. Hänet nimettiin muun muassa tästä roolista Oscar-ehdokkaaksi. Viime vuosinaan hän näytteli päähenkilö Tommy Gavinin isää televisiosarjassa "Asema 62". 2000-luvun elokuvarooleista tunnetuin lienee korruptoitunut ja pahansisuinen kuvernööri Pappy O’Daniel Coenin veljesten elokuvassa "Voi veljet, missä lienet?" (2001). Toinen miltei samanlainen rooli oli elokuvassa "Texasin paras pikku porttola", josta hän kohosi toisen kerran Oscar-ehdokkaaksi.
Vogeesit
Vogeesit (, ) on noin 250 kilometriä pitkä vuorijono Alsacen ja Lorrainen alueella Ranskan itäosassa. Se ulottuu Belfortista Saverneen ja seurailee Reinin länsirantaa pohjoiskoillisen suuntaan. Saksan puolella, Rheinland-Pfalzin osavaltiossa, vuorijono jatkuu "Wasgau"-nimisenä.
Vogeesit muistuttavat maastoltaan ja kasvillisuudeltaan Schwarzwaldia Saksan puolella. Vogeesien eteläosa on graniittia, johon liittyy porfyyrikivilajeja ja punaista hiekkakiveä. Vuoriston korkein huippu on 1 424 metriin merenpinnasta kohoava Grand Ballon ().
Vogeeseilla on metsäteollisuutta; siellä valmistetaan 15 prosenttia Ranskan paperituotannosta.
Vogeesit ovat antaneet nimensä vuoriston länsipuolella sijaitsevalle Vosgesin departementille.
Vogeesien läpi kulkee Maurice Lemairen maantietunneli.
Port Royal (albumi)
Port Royal on Running Wildin neljäs studioalbumi. Se jatkoi edeltäjänsä merirosvoteemaa.
Kappaleet:
Mölyapinat
Mölyapinat ("Alouatta") on Etelä-Amerikassa elävä hämähäkkiapinoiden suku. Suku on saanut nimensä siitä, että niiden huuto kantaa jopa kolmen kilometrin päähän.
Etelä- ja Väli-Amerikassa asuvia mölyapinoita on viisi lajia. Ne liikkuvat ketterästi sademetsän puissa ja elävät parinkymmenen yksilön laumoina. Ne hakevat ravinnokseen hedelmiä, lehtiä ja silmuja. Naaraat kuljettavat mukanaan emon turkkiin takertuvia pieniä pentuja. Ne voivat muodostaa puusta puuhun apinasillan, jota pitkin poikaset voivat kulkea. Mölyapinoiden mylvintä voi kuulua kilometrien päähän ja äänet ovat erilaisia merkityksen mukaan. Lauma pysyy koossa huudoin, koska tiheässä metsässä ei ole näköyhteyttä.
Tero Viitanen
Tero Viitanen (9. elokuuta 1971) on suomalainen lentopalloilija, joka pelaa kaudella 2007-2008 Pielaveden Sampon riveissä, Lentopallon SM-liigassa. Viitanen on pelannut urallaan Suomessa, Ranskassa, Italiassa, Espanjassa ja Kyproksessa.
Viitanen aloitti lentopallouransa SM-tasolla kaudella 1992, KuPS-Volleyn joukkueessa, Kuopiossa. Ensimmäisellä kaudellaan SM-liigassa Viitanen voitti heti suomenmestaruuden ja suomen-cupin kultaa joukkueensa kanssa. Viitanen voitti lopulta KuPS-Volleyn joukkueen kanssa viisi Suomen mestaruutta peräkkäin ja viisi Suomen Cupin kultaa peräkkäin. Tämän jälkeen hän siirtyi ammattilaiseksi ulkomaille. Hän pelasi ulkomailla ammatikseen Ranskassa, Italiassa, Espanjassa sekä Kyproksella voittaen useita eri palkintoja. SM-liigassa Viitanen on tähän mennessä voittanut kuusi suomenmestaruutta ja kuusi Suomen Cupin kultaa. Viimeisin suomenmestaruus tuli kaudella 2006, kun hän liittyi Isku-Volleyn kokoonpanoon loppukauden ajaksi.
Suomen lentopallomaajoukkueessa Viitanen pelasi uransa ensimmäisen kerran kaudella 1994. Viitanen pelasi maajoukkueen mukana muun muassa Euroopan Mestaruuskilpailut vuonna 1997 Hollannissa. Vuonna 2007 Viitanen nimettiin maajoukkueen joukkueenjohtajaksi. A-maajoukkueessa Viitanen on pelannut 122 A-maaottelua.
Kuopiolaisseuran lisäksi Viitanen on pelannut Suomessa pääsarjassa myös Sammossa, joensuulaisessa Mutalan Riennossa ja Tampereen Isku-Volleyssä. Ulkomailla hän on pelannut ammattilaisena Ranskassa, Italiassa, Espanjassa ja Kyproksessa.
Viitanen teki tunnetuksia myös niin sanotun polkupyörä-tuuletuksen. Vuoden 2008 SM-finaalisarjassa hän lupasi pyöräillä Kuopiosta rovaniemelle asti mikäli hänen joukkueensa nousee 2-0 tappioasemasta finaalisarjan voittoon. Ratkaisevassa viidennessä ottelussa Viitanen tuuletti aina pisteen jälkeen polkupyörällä ajotyyliin.
Brian Krause
Brian Jeffrey Krause (s. 1. helmikuuta 1969) on yhdysvaltalainen näyttelijä. Hänet tunnetaan parhaiten hänen televisioroolistaan Leo Wyattina sarjassa "Siskoni on noita" vuosina 1998–2006.
Krause syntyi El Torossa, Kaliforniassa. Hän valmistui El Toro High Schoolista 1987 ja oli vuosina 1996–2000 naimisissa Beth Brucen kanssa. Hänellä on yksi poika, Jamen, sekä veli Patrick.
Krausen alkuperäinen intohimo oli urheilu, mutta hän aloitti teini-ikäisenä ilmaisutaidon tunnit. Hänellä oli merkittäviä rooleja jo ennen Leo Wyattin roolia muun muassa elokuvassa "Paluu siniselle laguunille", jossa hän esitti Richardia vuonna 1991.
Muita elokuvarooleja Krausella oli esimerkiksi vuonna 1995 "Alastomissa sieluissa". Hän on jatkanut uraansa "Siskoni on noita" -sarjan päättymisen jälkeen.
Magnus Moan
Magnus Hovdal Moan (s. 26. elokuuta 1983 Lillehammer) on norjalainen yhdistetyn hiihtäjä.
Moanin vahvuus yhdistetyssä on hiihto, jonka aikana hän saa yleensä kurottua mäkihypyssä menetettyjä sijoituksia kiinni.
Maailmancupissa Moan on saavuttanut 25 osakilpailuvoittoa. Hän on sijoittunut cupin kokonaiskilpailussa toiseksi talvina 2005–2006 ja 2008–2009, kolmanneksi kausilla 2006–2007 ja 2009–2010, neljänneksi 2013–2014, viidenneksi 2004–2005 ja 2012–2013, kahdeksanneksi 2003–2004 ja 2014–2015, yhdeksänneksi 2007–2008, 12:nneksi kausilla 2010–2011 ja 2011–2012 ja 41:nneksi kaudella 2002–2003.
Torinon olympialaisissa Moan oli kolmas normaalikilpailussa ja toinen sprintissä. Sotšin olympialaisissa hän oli suurmäen kilpailussa toinen ja voitti joukkuekilpailussa kultaa. Maailmanmestaruuskilpailuissa hän on saavuttanut yksitoista mitalia: mestaruus ja hopea Oberstdorfista 2005, hopea ja pronssi Sapporosta 2007, pronssi Liberecistä 2009, kaksi pronssia Oslosta 2011, pronssi Val di Fiemmestä 2013, hopea ja pronssi Falunista 2015 sekä kaksi hopeaa Lahdesta 2017.
Waimes
Waimes on vallonialainen kunta Belgiassa. Se kuuluu Liègen maakuntaan. Waimesissa oli 7 309 asukasta vuonna 2015. Sen pinta-ala on 96,93 km² ja asukastiheys 69 asukasta per neliökilometri.
Waimes on Malmedyn ohella toinen Belgian itäisten kantoneiden pääosin ranskankielisistä kunnista. Myös vähemmistökielen asemassa olevaa saksaa puhutaan alueella yleisesti. Muut Waimesin naapurit kuuluvat Belgian saksankieliseen yhteisöön.
Ari Kurko
Ari Kurko (10. kesäkuuta 1949 Kotka – 30. lokakuuta 1970 Kotka) oli suomalainen painonnostaja, joka kuoli ampumavälikohtauksessa.
Ari Kurko oli 1960- ja 1970-lukujen vaihteessa Suomen lupaavimpia painonnostajia. Hän sai SM-hopeaa 60 kilon sarjassa 1968, SM-pronssia 67,5 kilon sarjassa 1969 ja SM-kultaa 75 kilon sarjassa 1970. Viimeksi mainittuna vuonna hän sai punnerruksen MM-hopeaa 75 kilon sarjassa mutta jäi EM-kisoissa tempauksessa ilman tulosta. Hänen haltuunsa jäi punnerruksen Suomen ennätys 140,5 kg sarjassa 67,5 kg, kun tämä nostolaji lopetettiin 1970-luvulla.
Ari Kurko edusti Kotkan Voimailijoita ja Hektor-nimistä seuraa, joista jälkimmäisen perustajajäsen hän oli. Hänen valmentajansa oli Risto Räkköläinen, ja myös hänen pikkuveljensä Kari Kurko kilpaili painonnostajana.
Kurkon elämä ja lupaava ura päättyivät ampumavälikohtaukseen Kotkassa lokakuussa 1970.
Tiina Ruuska
Tiina Maarit Ruuska (s. 28. huhtikuuta 1970 Reisjärvi) on laulaja joka voitti Lavatähti-kilpailun vuonna 1995 ja siitä alkoi hänen levytysuransa. Tiina toimi keikkailun ohella radiotoimittajana parin vuoden ajan. Nykyisin Tiina Ruuska asuu Vesangalla (Jyväskylän maalaiskunta) ja pyörittää keikkailun ohella isänsä "Sointuset"-ohjelmatoimistoa. Lisäksi hän on sekä suurtalous- että ravintolakokki.
Lennu Juvela
Lennu Juvela (ent. "Juvenius", ent. etunimet Toivo Lennart, v. 1905–1910 käyttänyt nimeä Toivo Kalervo, s. 7. marraskuuta 1886 Tampere –
k. 26. marraskuuta 1979) oli suomalainen taidemaalari ja taidegraafikko.
Juvela opiskeli Turun Taideyhdistyksen piirustuskoulussa 1906–1907, Suomen Taideyhdistyksen piirustuskoulussa 1907–1909 ja Pariisissa Académie Colarossissa 1911.
Jason McCartney
Jason McCartney (s. 3. syyskuuta 1973) on yhdysvaltalainen maantiepyöräilijä.
Vuonna 1999 ammattilaisuransa aloittanut McCartney on menestynyt lähinnä Yhdysvalloissa järjestetyissä kilpailuissa. Hän voitti Gateway Cup -kilpailun vuonna 2001, Tour of Kansas Cityn 2002 sekä Joe Martin -etappikilpailun 2003. Seuraavana vuonna hän oli paras Georgian ympäriajon neljännellä etapilla ja mäkikilpailussa sekä voitti Yhdysvaltain maantieajon olympiakarsinnat. Vuonna 2005 hän oli kolmas GP San Francisco -ajossa.
Vuonna 2006 McCartney voitti toistamiseen Georgian ympäriajon mäkikilpailun. Seuraavana vuonna hän sijoittui kolmanneksi Kalifornian ympäriajossa sekä saavutti uransa suurimman voiton Espanjan ympäriajon 14. etapilla. Vuonna 2009 hän voitti Kalifornian ympäriajon mäkikilpailun ja 2012 Portugalin ympäriajon kuudennen etapin.
Ilkka Rinne
Martti Ilkka Miettinen, iskelmälaulajana taiteilijanimenä Ilkka Rinne, (20. huhtikuuta 1934 Hanko – 18. maaliskuuta 2018 Lohja) oli suomalainen laulaja, kuoronjohtaja ja opettaja.
Kirjoitettuaan ylioppilaaksi 1952 hän valmistui opettajaksi Helsingin Opettajakorkeakoulusta 1956 ja työskenteli luokanopettajana Helsingissä, muun muassa Malmin kansalaiskoulussa (nyk. Ala-Malmin yläaste). Hän toimi myös musiikinopettajana koko opettajan uransa ajan vuoteen 1989 saakka.
Hän opiskeli laulua ja oopperaa Sibelius-Akatemiassa ja ulkomailla. Hän piti ensikonserttinsa 1965 ja lied-konsertin 1970 Savonlinnan oopperajuhlilla. Laulukilpailuissa hän saavutti Akateemisen mestaruuden 1961, toisen sijan Lappeenrannan laulukilpailussa 1962 sekä ensimmäisen sijan Verdi-kilpailun Suomen-karsinnan miesten sarjassa 1963. Hän oli äänialaltaan tenori.
Kansallisoopperassa Miettinen esitti Giuseppe Verdin La Traviatan isä Germontia, Wolfgang Amadeus Mozartin Don Giovannia ja Giacomo Puccinin Toscan Cavaradossia. Tampereen Oopperayhdistyksen vierailuesityksessä hän oli Oskar Merikannon Elinan surman Uolevi. Tampereella hänellä oli myös päärooli Verdin Otellossa ja Straussin operetissa Lepakko.
Hän kuului Suomen Laulupedagogien Liiton ja Suomen Viihdekuoroliiton sekä Yrjö Kilpinen -seuran hallituksiin.
Miettinen menestyi myös iskelmälaulajana. Taiteilijanimellä Ilkka Rinne hän levytti Musiikki-Fazerille 77 kappaletta. Hänen ensimmäinen levytyksensä oli ”Lola saa Lola vie”, ja hänen läpimurtonsa oli joulukuussa 1957 levytetty unkarilaiseen kansansävelmään perustuva Toivo Kärjen sovitus ”Rattaanpyörä”.
Myöhemmin hän toimi musiikinopettajana Sibelius-Akatemiassa sekä teki musiikinopettajan sijaisuuksia peruskouluissa mm. Riihimäellä. Hänellä oli myös yksityisoppilaita.
Hänelle myönnettiin director musices-arvonimi vuonna 2007.
Esa Mäkelä
Esa Mäkelä viittaa seuraaviin henkilöihin:
Stoumont
Stoumont on Liègen maakunnassa Valloniassa sijaitseva Belgian kunta. Sen asukasluku on 3 249 (2015).
Stoumontin alue oli Ardennien taistelun näyttämönä toisessa maailmansodassa 1944.
Chevron, La Gleize (sisältäen kylät Cheneux, Monceau, Cour, Moustier, Borgoumont, Moulin du Ruy et La Venne), Lorcé (sisältäen kylän Targnon) ja Rahier (sisältäen kylän Xhierfomont).
Stavelot
Stavelot on Liègen provinssissa Valloniassa sijaitseva Belgian kunta. Stavelotin asukasluku on 6 919 (1. tammikuuta 2014) ja sen pinta-ala on 85,07 neliökilometriä.
Eric Djemba-Djemba
Eric Djemba-Djemba (s. 4. toukokuuta 1981 Douala) on kamerunilainen jalkapalloilija. Keskikentällä pelaava Djemba-Djemba edustaa Tanskan pääsarjassa Odensea.
Djemba-Djemba tuli tunnetuksi pelatessaan ranskalaisessa FC Nantesissa 2001-2003. Vuonna 2003 hän siirtyi englantilaiseen Manchester Unitediin, jossa hän ei koskaan onnistunut vakinnuttamaan asemaansa kokoonpanossa, joten hänet myytiin 1,5 miljoonan punnan siirtosummalla Aston Villaan tammikuussa 2005. Hän jäi kuitenkin Villan muiden keskikenttäpelaajien kuten Gavin McCannin tai Steven Davisin varjoon. Hänen spekuloitiin siirtyvän Espanjaaan, mutta Villan uusi valmentaja päättikin lainata keskikenttäpelaajansa Burnleylle tammikuussa 2007. Djemba-Djemba ja Aston Villa lopettivat yhteistyönsä keväällä 2007. Nykyään hän pelaa Qatar Sports Clubissa.
Djemba-Djemba esiintyi maajoukkueessa Afrikan-mestaruuskilpailuissa 2002, Jalkapallon maailmanmestaruuskilpailuissa 2002 ja Maanosaliittojen cupissa 2003.
Koomikon kuva
Koomikon kuva on vuonna 2002 tehty kaksiosainen henkilökuva Spede Pasasesta. Dokumentit sisältää runsaasti Speden läheisten, ystävien ja työtovereiden haastatteluja ja näytteitä Speden elokuvista ja viihdeohjelmien sketseistä. Ohjelmat MTV3-kanavalle suunnitteli ja toteutti Päiviö Pyysalo.
Dokumentin ensimmäinen osa esitettiin 20. tammikuuta 2002 vajaa puoli vuotta Pasasen kuolemasta. Ohjelma keräsi 1 662 000 katsojaa television ääreen. Keväällä 2002 Pyysalo etsi lehti-ilmoituksen avulla Speden koulukavereita ja muita ihmisiä kertomaan muistoja ja kommentteja Spedestä. Toisen osan haastattelut kuvattiin Kuopion torilla. Ensimmäinen osa esitettiin uusintana 7. syyskuuta 2002, jolloin tuli kuluneeksi tasan vuosi Pasasen kuolemasta. Toinen osa esitettiin seuraavana päivänä. Ensimmäinen osa esitettiin uusintana kahdessa osassa helmikuussa 2007.
Steven Davis
Steven Davis (s. 1. tammikuuta 1985 Ballymena, Pohjois-Irlanti) on pohjoisirlantilainen jalkapalloilija, joka pelaa englantilaisessa Southamptonissa. Hänen pelipaikkansa on keskikenttäpelaaja.
Hän debytoi Aston Villassa 18. syyskuuta 2004 ottelussa Norwich Cityä vastaan, kun hän tuli vaihdosta Nolberto Solanon tilalle. Kaudella 2005–2006 hänet valittiin Aston Villan kauden pelaajaksi. Tuolloin hänestä povattiin uutta Frank Lampardia. Kaudella 2006–2007 Davisin vastuu väheni uuden valmentajan, Martin O'Neillin myötä. Hän siirtyi Aaron Hughesin kanssa Fulhamiin neljällä miljoonalla punnalla. Tammikuussa 2008 hän siirtyi lainasopimuksella pelaamaan Rangersiin. Hän sai Rangersiin pysyvän sopimuksen elokuussa 2008 ja pelasi siellä heinäkuulle 2012, jolloin siirtyi Southamptoniin.
Pohjois-Irlannin maajoukueessa Davis debytoi ottelussa Kanadaa vastaan 9. helmikuuta 2005. Hänestä tuli Pohjois-Irlannin nuorin kapteeni Uruguayta vastaan pelatussa ottelussa 21. toukokuuta 2006. Vuonna 2017 hänestä tuli kolmas yli sata maaottelua pelannut pohjoisirlantilaismies.
Malmedy
Malmedy on Liègen provinssissa Valloniassa sijaitseva Belgian kaupunki. Se kuuluu Belgian ranskankieliseen osaan. Malmedyn asukasluku on 11 943 (1. tammikuuta 2008).
Vanhoissa lähteissä kaupungin nimi kirjoitetaan Malmédy, sillä tämä muoto lisättiin tarkoituksellisesti, kun alue oli osa Preussia ja Saksaa. Kaupungin virallinen verkkosivusto kirjoittaa nimen muodossa "Malmedy", ilman akuuttimerkkiä e-kirjaimen päällä. Kaupungilla on nykyisin poliittinen itsehallinto, ja se kuuluu Belgian itäisiin kantoneihin yhdessä Waimesin ja saksankielisten kuntien kanssa.
Toisen maailmansodan aikana kaupungin alueella Baugnezin risteyksessä saksalaiset SS-miehet teloittivat amerikkalaisia sotavankeja joulukuussa 1944. Tapaus on nimetty paikkakunnan mukaan Malmedyn verilöylyksi.
Ian Carmichael
Ian Carmichael OBE (18. kesäkuuta 1920 – 5. helmikuuta 2010) oli englantilainen näyttelijä.
Carmichael syntyi Hullissa, Yorkshiressä. Hän esiintyi jo 1950-luvulla useissa brittiläisissä klassikkoelokuvissa, joiden joukkoon lukeutuvat "Alokas liemessä" (1956), "Hätä ei lue lakia" (1957) ja "Viikunanlehtiä ja lakkoilua" (1959). Vuonna 1960 hänellä oli rooli elokuvassa "Veijareitten koulu".
Pian Ian Carmichael sai huomattavaa mainetta myös televisionäyttelijänä. Hänet muistetaan muun muassa Bertie Woosterina ja lordi Peter Wimseynä. Vuosina 1970–1971 hän oli "Bachelor Father" -sarjan tähti; yhä vanhoilla päivillään hän esitti vakituisia osia muun muassa "Kyläsairaalassa" vuosina 2003–2006. Hänestä tehtiin OBE ("Officer of the Order of British Empire") vuonna 2003.
Carmichael oli vuosina 1943–1983 naimisissa Sheila Pyman Macleanin kanssa. Parille syntyi kaksi lasta. Vaimon kuoltua Carmichael solmi vuonna 1992 seuraavan avioliittonsa kirjailija Kate Fentonin kanssa. Carmichaelin myöhempiin elokuvarooleihin lukeutuu osa vuoden 1971 elokuvassa "7 kuolemansyntiä".
Rehovot
Rehovot on kaupunki Israelin Keski-Israelin hallintoalueella. Rehovotin juutalaisen siirtokunnan perustivat Puolasta saapuneet siirtolaiset vuonna 1890 ja vuoden 2016 lopussa kaupungin asukasluku oli 135 726. Kaupungissa sijaitsee esimerkiksi Weizmannin tiedeinstituutti ja Heprealaisen yliopiston maataloudenlaitos.
Rehovot perustettiin vuonna 1890. Sen nimi tarkoittaa väljyyttä ja se on viittaus ensimmäiseen Mooseksen kirjaan kohtaan 26:22. Se ensimmäiset asukkaat olivat juutalaisia siirtolaisia Puolasta ja maa siirtokunnan perustamista varten ostettiin Rehovotin alueen maat omistaneelta vauraalta arabikauppiaalta. Maan oston rahoitti Menuhah ve-Nahalah -ryhmä ja tarkoituksena oli perustaa monia muita siirtokuntia tukeneesta Edmond de Rotchildista itsenäinen moshavah. Paikalla viljeltiin ensin rypäleitä ja manteleita, mutta 1900-luvun alussa siirryttiin sitrushedelmiin. Vuonna 1914 sen asukasluku oli 955 ja uusia muuttajia oli tullut esimerkiksi Jemenistä.
Rehovot alkoi kasvaa nopeasti ensimmäisen maailmansodan jälkeen. Siitä tuli hallinnollisesti kylä vuonna 1922 ja Jewish Agency siirsi maatalouden tutkimusasemansa kylään vuonna 1932. Asemasta tuli myöhemmin Heprealaisen yliopiston maataloudenlaitos. Chaim Weizmann perusti puolestaan kaupunkiin nykyisen Weizmannin tiedeinstituuttin edeltäjän vuonna 1934. Sitrukset olivat pitkään pääasiallinen tulojen lähde, mutta niiden perässä alkoi lopulta tulla myös teollisuutta, joka liittyi usein sitrusten jalostamiseen. Vuonna 1948 kaupungin asukasluku oli noin 9 000 ja vuonna 1953 23 000. Teollisuuden merkitys korostui sittemmin etenkin Ashdodin sataman avaamisen jälkeen.
Rehovotin asukasluku vuoden 2016 lopussa oli 135 726.
Rehovotin teollisuus on monimuotoistunut, mutta se on edelleen yksi Israelin sitrushedelmien pakkauksen keskuksista. Kaupungissa on myös kemikaaliteollisuutta, sekä eri tiede- ja tutkimuslaitoksia.
MARRS
M|A|R|R|S oli brittiläinen elektronista musiikkia esittävä yhtye. Yhtye tuli kuuluisaksi vuonna 1987 julkaistuaan ”Pump Up the Volume” -kappaleensa. Single nousi listaykköseksi useissa maissa. Suomessa kappale tuli tunnetuksi myös "Pulttibois"-sketsisarjan tunnuskappaleena vuosina 1990–1991.
Trois-Ponts
Trois-Ponts on Liègen maakunnassa Valloniassa sijaitseva Belgian kunta. Se kuuluu Belgian ranskankieliseen osaan. Trois-Pontsin asukasluku on 2 550 (1. tammikuuta 2015).
Trois-Ponts sijaitsee Amblève- ja Salmjokien yhtymäkohdassa.
Vilho Pikkarainen
Vilho Antero Pikkarainen (12. helmikuuta 1918 Rovaniemi – 20. toukokuuta 1974 Ylitornio) oli Mannerheim-ristin ritari numero 174. Joukkueen varajohtajana 21. Prikaatissa toiminut Pikkarainen nimitettiin Mannerheim-ristin ritariksi 21. joulukuuta 1944. Sotilasarvoltaan hän oli nimityshetkellä ylikersantti. Siviilielämässä hän toimi työnjohtajana Kemi Oy:ssä.